《玉仙谣（同杨孟载和阮孝思作）》
明代·金文徵

紫皇宫阙开中天，鸾书昼下邀群仙。
神霝玉斫新蹄圆，蹀躞上群双婵娟。
虹垂桥，云沓路。
鞭敲风，驭腾雾。
宝幢金节相后先，宛在银河影边渡。
侍儿颜色春花明，照耀十二楼五城。
飘飘宫徵相谐鸣，按歌齐唱《升天行》。
《升天》未成曲，愁压巫山绿。
朝朝暮暮湘水深，湘妃帝子徒劳心。
东飞乌，西飞兔，海变桑田知几度？烛龙肯缓羲和辔，流
光应向人间住。
流光不住将奈何，坐令蛾黛秋霜多，手摩铜狄嗟蹉跎。
人生谁似学仙好，翠扫鬓华长不老，下视寰垓入烟草。
岧峣琼台梦，要眇丹霞姿，旁人可望不可追。
佩环一落空中响，世上犹存千载思。

作者简介：明苏州府吴县人，字德儒。洪武中官鄜州同知，政余以诗唱酬，仕终国子学录。工古文。